
 Lekkol amen ina jogii goornomaa mo janngooɓe ɓee fof cuɓii yo toppittanoɓe haajuuji maɓɓe.



 Ko miin Mbeen ɓe cuɓii hooreejo, yo mi ardo denndaangal jaagorɗe goornomaa oo.



 Kikiiɗe talaata kala, so min njippiima, goornomaa amen oo batat e janngirdu wooturu.



 E nguun batu, min njeewtidta ko ko faati e soklaaji lekkol amen.



 Jaagorgal kala haala ɗo tolnii e liggey mo halfinaa oo.




 Goornomaa lekkol


 Ko ɗee ɗoo jaagorɗe ngoni heen : Jaŋde, Koporeeje, Ganni, Jokkondiral, Cellal ɓalli, Taariindi, Njeeygu.



 Heen Jaagorgal kala ina waɗi ko toppittoo e goornomaa hee.



 So woodi ko waɗi, duko walla sunaare, goornomaa oo waɗa heen juuɗe mum.



 E jirwinere lekkol wattindiinde ndee,



 ko jaagorgal Humpito saakti joljolal



 ngal e piye ɗee.



 Jaagorgal kopporeeje rentini piye ɗee.



 Nde gasni rentinde kaalis oo, o humpiti Mbeen, oon ne noddi batu.





 Nde min ndenti, Jaagorgal Kopporeeje haali no fiyɓe ɓee poti e ɗo piye ɗee tolnii.



 Ko e nguun batu min toɗɗii kala ko waɗetee e kaalis oo.



 Nde min ngasni, Mbeen totti kaalis oo gardiiɗo goomu njogiingu kala ko faati e joljole.



 Goomu oo ina jogii hooreejo e janngooɓe capanɗe tati, taƴaaɓe yo mballumo mo.



 So woodii ko joli, ko e capanɗe tati ɓee cuɓetee, mbi’ee yo njuɓɓin.


 Ko kamɓe ndenndata ɓe ngolloo joljolal ngal gila e fuɗɗoode haa e wortorde mum.



 Ko gardiiɗo goomu oo rewindotoo golle suɓaaɓe ɓee haa joljolal ngal rewa laawol.



 So wodii ko jogori jolde, ko ɓee suɓaaɓe ɓurata ko yaajnude ɗum e lekkol hee.



 Ko kamɓe ndewata e kalasuuji, ɓe ndentina piye haa timmida, ɓe totta hooreejo.



 So kaalis yonaani, ɓe pewja no ɓeydiraa. Sahaaji, piye ɓeydee, walla jinnaaɓe janngooɓe ñaagee ballal.




 Jaagorgal toppitiingal jokkondiral ɓeeydana min hakkille, ngal walla min.



 Min miijoo yiiloyaade ballal to hilifaaɓe hoɗɓe e saraaji lekkol ɓee.



 Emin njiiloo kadi ballal e jannginooɓe wonɓe e nder lekkol hee.



 Nde min mbaɗata Masoretaaji, min njiiloyii ko ballal jannginooɓe coftal ɓalli, ɓe njaggani min.



 Ko kanko waɗdi min e jannginɗo min maajo Masoretuuji ngoo haa min ɗiggini.




 Ɓuri tiiɗde e maajo Masoretuuji fof,



 ko waɗde feere haa cawel gardiiɗo ngel waasa saamde.



 Ko gardiiɗo oo jogii fof, rewɓe e makko



 ɓee ko e makko ƴeewata.



 Heblo e maajo Masoretuuji, min mbaɗi ɗum ko e lewru.



 E oo sahaa, Jaagorgal Ganni ngal wallii min, min mbinndi mago wooto faatungo



 e jaŋde.



 Janngooɓe yiɗɓe mago ɓee ngari naatti heen, min njanngidi ko min mbinndunoo, min ndeftii.



 Ñande fof, so min njippiima, min ndentat, min ngona e ekkitaade, emin ngooñta.



 Ko noon min njaggondiri haa gooto kala ɗiggini geɗal ngal tottaa ngal.




 Haɗaani min njokki, emin ndenta mbele liggey oo ina ɓura yahrude yeeso, emin ndentina balle ɗee.



 E yimɓe hunaniiɓe min ɓee, ina waɗi heen jom konngol’en, won heen ko suuɗotooɓe.



 Alaa fof maɓɓe jaawoowo ruttaade caggal ko o fuɗɗii koo.



 Jooni min tolnii ko luwgol baasuuji e siisuuji e peewnugol leppi jaayndirɗi beeyndeteeɗi.




 Maa min mbaɗ kadi biyeeji jeeyeteeɗi arooɓe yeeɓde Masoretaaji ɗii e mago ngoo.



 Coggu biyeeji ɗii tiiɗataa no feewi, sabu min njiɗi ko janngooɓe fof ngara njeeɓa.



 Jeyaaɓe e Goornomaa ɓee noon ko yimɓe tiiɗɓe, kala ko ɓe puɗɗii ko maa joofa.



 Maa min luw saretaaji ɗi ngaddanoya min baasuuji ɗii.



 So ɗuum waɗii, min mberta won heen baasuuji e leydi, keddiiɗi ɗii kuurda caali.



 Ina waɗi janngooɓe fawooɓe siisuuji ɗii, ndeggondira ɗi haa yooɗa.



 So biyeeji ɗii peewnaama, min cuɓoo yeeyooɓe ɗi nder lekkol haa to boowal too.




 Ko yimɓe ɓee fof njeeyetee biyeeji ɗii tuggude e direkteer, jannginooɓe, sekarteer, hay gooto woppetaake !



 Sukaaɓe hoɗɓe e koñ hee, ɓe min koɗdi e galleeji e hoɗɓe e koñuuji goɗɗi.



 Min njahii yiiloyaade yamiroore to mawɗo leegal.



 Ko janngooɓe e kalasuuji dowrowi ɗii njogiinoo kala ko faati e ndeenka.



 Min ƴetti Dijjee gooto o joganii min misik oo, e mikoroo oo e honngooɓe ɓee.




 Min njahi to Joom Wuro oo min ndeeyani mo sokla amen kono ballal makko ko seeɗa.



 Ko ooñii heen min ooñta haa rewa laawol.



 Feewnude joljolal baangal nii, weeɓaani, te naamnii ko juuɗe keewɗe njanta e liggeey hee.



 Emin poti nanondirde, gooto kala waɗa ko roondaa ko mbele fof ina rewa laawol.



 So tawii joljolal ngal rewii laawol, ko renndunooɓe mbaɗi ɓee njeyi wune oo !



 Njaggen tan wonde ko dental woni doole, ko yimɓe fof ndenndi, yimɓe fof poti ɗum reende.




 So eɗen mbaɗa liggeey oo, eɗen poti renndinde heen yimɓe fof, debbo e gorko, mawɗo e cukalel.



 Hakkillaji ina keewi kono potaani, ko ɗum saabii, alaa fof mo konngol mum yoni.



 So ñalawma oo yettiima emin poti ɗooftaade waktu mo joljolal ngal foti fuɗɗaade.



 E goomu njuɓɓudi joljolal ngal ina waɗa potɗo heedtineede e oon faanu.




 Ndeenka joljolal ngal, ina foti daraneede, teeŋti noon ɗo biyeeji ɗii njeeyetee ɗoo. Ko ɗuum waɗi goomu reenoo ɓ e joljolal ngal ina foti darneede, ɗo yuɓɓintee ɗoo gasa.



 So joljolal ngal gasii, ina waɗa golle keddotooɗe e waɗnooɓe ngal ɓee.



 E ɗee golle, eɗen mbaawi heen limtude :



 anndude hol ngartam heɓaa e jojolal ngal.



 Ina jeyaa heen kadi, yoɓde ñamaale ñamlaaɗe e joljolal ngal e kaalis dañaaɗo oo.



 Baasuuji ɗii e siisuuji ɗii, so ɗi nawtaaka e jemma hee, ɗi mbaɗee ɗ o hoolnii.



 So ɗuum alaa eɗi mbaawi wujjeede, joɓgol ñamaale tedduɗe tawa ɓe heen.




 So joljolal ngal joofii, goornamaa oo rentat ƴeewtoo no ɗum ɗowiraa nii.



 Hay huunde ɓe potaani woppude : ko moƴƴi heen, ko moƴƴaani e ko haɗi duum moƴƴude.



 Ko ɗum waɗi ɗuum ɗoon fof janngooɓe ɓee ina poti ɗuum anndude haa laaɓa cer.



 Ko noon ne denndaangal janngooɓe ɓee juuɗe mumen ɓeydortoo e golle ɗee.



 So ñamaale ɗee fof njoɓaama, ko heddii e kaalis koo mooftee e kees hee.




 Joljole ɗee kaaɗaani tan e maajo e Masoretuuji ɗii, sabu mago ngoo weliino



 no feewi.



 Ina naamnoo ɓe ƴeewa ko waɗi mago ngoo weli walla ko haɗi ngo welde.



 Wiɗto addoowo jaabawuuji e ɗee ɗoon naamne ngoo ina moƴƴi e liggeey hee laawol goɗngol.



 Yimɓe ɓee fof poti tinde ko dañaa e wiɗto ngoo, so ɓeydi so usti.



 Ko ƴeewtaa e liggeey oo koo, maa nafoy so ko wa’i noon ina waɗtee laawol goɗngol.




 Goornamaa lekkol ina daroo e sunaare, yaha galle janngooɓe dañɓe sunaare ɓee walla rafaaɓe ɓee.



 So won maantaaɓe ina luurdi e lekkol hee, goornomaa oo doga heen koyɗe maslahaa.



 So won ko janngooɓe ngoytotoo, faade e ardiiɓe ɓee, ko goornomaa oo yettinta ɓe.



 Janngoowo kala keɓtinaaɗo ina jogii caɗeele, ƴeewoyee haa anndee ko naamnii e ballal. Ko goornomaa lekkol oo yiɗi waɗde koo fof, dañal mum yettaaki ɗoon.




 Ko fuɗɗii koo, hollii wonde, nanngondirde liggoo, wonaa ko weeɓi kono na heewi nafoore.



 Ko sukaaɓe ndenti njiɗi lekkol mumen wayloo wonta nokku belɗo wonde.



 Haa hannde dey, innde goornomaa tinndinta tan ko no leydi ndii foti jogoreede janngo.



 Nder goornamaa lekkol, jaagorɗe worɓe ɓee e rewɓe ɓee poti limoore.



 Janngooɓe ɓee fof ina poti yi’taade ko’e mumen e goornamaa darnaaɗo oo.




 Ɗiya too lebbi, won luurel seeɗa wonnoo hakkunde amen e yimɓe lekkol ɓee.



 Won e janninooɓe hee piyatnooɗo, sukaaɓe ɓee fof kuli mo.



 So o tottirii ekkorɗe, dañɗo toɓɓe ŋakkuɗe sappo kala fiyete, te ko weduru fiyretee.



 Waɗi ñalawma gooto cukalel gootel dewel faami ko ko jogori fiyeede.



 Jannginoowo oo ƴefti weduru fa’i e maggel, ngel diwi balkoŋ, ngel yani, koyngal maggel heli.




 Ɗuum ɗoon addii haala keewka e lekkol amen hee, ko goornomaa oo addi heen safaara.



 Hannde oo, alaa fof jannginoowo cuusɗo fiyde janngoowo e lekkol amen hee.



 Jannginoowo piyatnooɗo oo, sariya yanii e makko te o ummiima e lekkol amen.



 Sahaa fof min nodda ganndo debbo walla gorko, o ara o waɗana min yeewtere.



 E lewru ɓennundu nduu dipitee gooto debbo yeewtanii min ko faati e golle mum.




 Min njilloyiima ko wa’i no Gore, Parka Aan e boowal laaɗe diwooje Jas.



 Ɗuum ɓeydii ganndal amen, yaajni jiyɗe amen.



 Lekkol amen ina waɗi janngoowo jiɗɗo wonde dognoowo laaɗe diwooje so mawnii !



 Won yiɗɓe liggaade e fannu kulle ladde ɗee.



 Woɗɓe ɓee njiɗi wonde janngo ko jannginooɓe !



 Ko nde min njahi Parka Aan, Gore e Jas ndee, ndeen yiɗde hoɗii ɓe.




 Miin Mbeen, Hooreejo goornomaa lekkol amen, njiɗ-mi ko ardaade leydi ndii so mi mawnii !



 Jooni noon, miɗo ni jannga no feewi, mbele janngo maa mi waaw ardaade Senegaal.



 Minen ko min sukaaɓe rewɓe e worɓe janngooɓe mbele ina wooda ko pirti so mawnii.



 Maa mi ardo jaagorɗe amen, min njahda, min liggodoo e nder goornomaa lekkol amen.



 Goornomaa lekkol, ko duɗal jannginoowal almuɓɓe no poti liggoraade e dental.



 NAAMNE ƊEE :



 1. No foti jaagorɗe ngoni e goornamaa



 lekkol oo ?



 2. No Hooreejo goornomaa lekkol



 oo wi’etee ?



 3. Ko goornamaa lekkol oo waɗata



 e ko janngooɓe ɓee ngoytii koo ?



 4. Hol miijo mon e joljolal ngal



 goornamaa lekkol oo waɗi ngal ?


 Maari e sehil mum Paate njippiima lekkol.



 Eɓe na njeddondira e laawol hee.



 Maari wi’i mo : Maalaw yi’aani laawol laana njoorndi, Lat Joor yahrii nii tan.



 Paate wi’i Maalaw, eskey Maalaw,



 lawɓe nani.



 Maari wi’i mo : Maalaw woni puccu calinoongu haa ɗo salaare haaɗi.



 Paate jaabii mo wi’i : mo wonde Maalaw ko mawɗo lawɓe.




 Maalaw yi’aani laawol laana njoorndi


 Maari wi’i mo njahen ƴeewoyen Taanoo am seernda en.



 Ko Taanoo am Sala siimtani mi taarik Maalaw.



 Nde ɓe njettii, ɓe calmini yimɓe galle ɓee, ɓe peewi to suudu Taanoo Sala.



 Nde ɓe njettii, ɓe konngi baafal suudu nduu, Taanoo Sala wi’i holi oo ?



 Maari jaabii, ɓe naati e nder suudu nduu,



 o bismii ɓe.





 Maari hollondiri mo e sehil mum, o haalani mo sabaabu.



 Taano Sala hokki ɓe ndiyam e loonde mum, ɓe njari.



 O wi’i ɓe : Cukalel so yiɗii anndude foti ko nehaade.



 So ɗum waɗi omo foti ɓadaade mawɗo



 Yo taw noon mawɗo oo ina anndi,



 ina udditii e yimɓe.



 Ko onon ngoni ronooɓe amen, hay huunde min kaawantaako on.


 Taanoo Sala wi’i ɓe, onon ɗiɗo fof on kaalii goonga.



 Taanoo am oo ko o wi’ koo, ko miin haalani mo.



 Innde Maalaw ndee noon ko innde lawɓe.



 Ko ɗum yimooɓe ɓee ƴettiti ina njima ɗum jooni.



 Lawɓe noon ko hinnde jogiinde jom, jaɓnde liggaade.



 Eɓe mbaawi sehde boɓi e unuɗe e lahe.





 Ɗoon tan noon Paate moosi, wi’ mo : ko ko mbi’no-maa-mi koo.



 Maari wi’i mo : hoto yaaw suudde junngo wa’a ko a poolɗo nii.



 O wi’ mo : teey, a dañaani tawo poolgu.



 Taano am Sala gasnaani yeewtere tawo,



 ko jooni o fuɗɗotoo.



 So a heɗtiima tan maa a faam ko kaaletee koo.


 Taanoo Sala jali haa hekkitii : « taaniraakon am kon moƴƴii noon.



 Cehilaagal mon ina weli mi no feewi,



 ko nii woni aduna.



 Wonde ina duka walla ina yeddondira jaraano ko foti nii fof.



 Yahondirde, suusde haaldude goonga ina jari ɗum.



 Hoto njaɓee hay gooto seernda on, ngonee neɗɗo gooto.»




 O wi’i ɓe wonde gooto e mon fof nanii innde Lat Joor ndee.



 Hanki ko kanko wonnoo Laamɗo Kajoor.



 Haɓananoode kalfaandi wonnoo darnde makko.



 Ko ɗum renndinnoo mo e tuubakooɓe ɓee, sabu miɗo anndi hay laawol laana njoorndi ngol ko ɓeydude kalfaandi tan.



 So neɗɗo jaɓii kalfaandi, joom mum naw maa ɗo woni kala.



 Heɓtude ndimaagu mum wonnoo jerfol makko.




 Taanoo Sala wi’ ɓe wonde wonnoo darnde maɓɓe ko siftinde ɓe hanki.



 Joljole hanki ina keewi, ko min moofti heen ina heewi sanne.



 So min njaltinii heen Lat Joor won ko saabii ɗum.



 Maari ne naamnii : Taanoo, Lat Joor ko jambaaro wonnoo dee ?



 Ndaw ko gorko joginoo cuusal, fulla e faayiida !



 Mbele gorko baaɗo no makko ina woodi jooni ?




 Paate ne jaabtii : eey eey, miin ne neene am ko garmi.



 Ko njiɗ-mi wi’de ɗoon tan ko rewɓe fof



 ko garmi’en.



 Ko ɓe yimɓe tiiɗniiɓe, yiɗɓe liggaade.



 So wonaano kamɓe, galle fusa,



 ɓesnguuji ɗii caroo.



 So wonaa kay nanondirde ndee,



 eey tigi tigi, ko ɗum woni jarfo amen.




 Taanoo Sala wi’i ɓe : Ko noon tigi, ko e taaniraakon am kon jeyaa.



 Laat Joor noon ina waɗɗotonoo pucci keewɗi.



 Omo joginoo puccu mbi’eteengu m buraagu.



 Omo joginoo puccu ngo ɗ ngu mbi’eteenoongu s uurtero ñomoko.



 O inniriino puccu makko suudu rappundu.



 O innirii kadi puccu makko n gamri jayngol.




 Puccu makko ngu ɓurɗen anndude nguu woni Maalaw.



 Ko Lat Joor salotonoo koo woto laawol laana njoorni ngol wood, ko ɗum puccu makko Maalaw nguu salii, wonde yi’ataa laawol laana njoorndi ngol.



 Nguun puccu noon ina jari anndinde,



 jimol mum ngol ñifataa.



 Kaalee daande dow, Maalaw yi’aani laawol laana njoorndi ngol.




 Ko hono noon Maari e Paate puɗɗorii yimde.



 Eɓe mbi’a Maalaw yi’aani laawol laana njoorndi ngol.



 Maamaw saliima laawol laana njoorndi ngol.



 Maalaw ina hutii laawol laana njoorndi ngol.



 Maalaw ñippiti laawol laana njoorndi ngol.




 Taanoo ne, so tawiino ko neɗɗo, wi’ee ko jogiiɗo ndimaagu e teddungal.



 Taaniraakon am kon ina poti toppitaade kulle ɗee.



 Subaka kala garɗo, golle maɓɓe ina kaawa min.



 Ko neɗɗo toppittoo koo ina foti anndannde ɗum.



 Mbiɗtee haa nganndon ɓesnguuji e ciiri pucci.




 Maari wi’i mo Taanoo : hol ko mbi’ataa ɓesguuji makko ?



 Faatu ne wi’i : Taanoo, hol no puccu ngoru wi’etee ?



 O wi’i ɓe ngu wi’etee ko ndimaangu



 Puccu ndewu ne, hol no wi’etee ?



 Ɓe njiirondiri, ɓe kaaldi kamɓe fof wonde ko njarlu ngu wi’etee.




 Maari wi’i : Taanoo, mi nanii wonde molel ko ɓiy puccu.



 Taanoo wi’i mo : a haali goonga, ko woon wi’etee.



 Mi ɓeydana on wonde gulaali kullel, puccu kañum hijat.



 Ngelooba kañum ŋaɗat, mbabba hanat.



 Mbaalu e mbeewa kañum meelat.




 Taanoo wi’i ɓe wonde so aɗa nodda puccu mbi’aa hayee, hayee.



 Ko ndeen waawata jaabaade on.



 Rewaandu noon noddirtee ko « ay » nde ndu jaaboo.



 So on mbi’ mbaalu « Oray » ngu fa’a e mon.



 « Kuy, kuy » so wi’aama ko gertogal tan noototoo.




 Maari wi’i mo Taanoo : mi nanii so a wi’ii puccu uri tan yahat.



 Faatu wi’i : taanoo hol ko haɗ maa riiwde gertogal walla mbaalu ?



 Paate wi’i Maari, mbi’en uri gertogal,



 uri mbaalu.



 Taanoo Sala wi’i alaa, maa on mbi’ kay kus gertogal, er mbaalu.



 Ɗoon tan ullundu wirtii, Paate wi’i ndu sip , ndu dogi.




 Taanoo Sala wi’i ɓe : ko e ciirol, ndokkirten puccu innde.



 Mboongu woni puccu mboɗeewu.



 Mbaaraagu woni puccu ndaneewu.



 Beede woni puccu mbaɗngu toɓɓe toɓɓe daneeje so jibinaama.



 Ceereewu woni puccu mbaɗngu toɓɓe toɓɓe boɗeeje.



 Caasaatu woni puccu moƴƴu, ndimu.




 Maari wi’i mo : ndeke taanoo ɗum ɗoo



 fof aɗa anndi ɗum e ciiri pucci.



 Hannde ko min njanngi heen koo ina wona deftere.



 Maa min car kabaaru oo haa saroo



 no moƴƴi.



 Miin : miɗo yiɗi dañde puccu, mi innira



 ngu m aalaw.



 Subaka kala mi waɗɗoo ngu, miɗo yahra ngu e laabi ɗii.




 Maari e sehil mum Paate ina mbeltii no feewi e yeewtere ndee.



 Maalaw yi’aani laawol laana njoorndi ngol dillinii ɗ aɗi maɓɓe.



 Ɓe nganndii kadi wonde ko maa neɗɗo annda hoore mum, nde waawa jeyde hoore mum.



 So wonaa ɗum tan, kala henndu wirtiindu maa ina waawi biftaade ma.



 Jaambaaro ɓooyii salaade kAlfaandi muusndi.



 Kala jiɗɗo yeru, yo o ndaar e Maalaw.



 NAAMNE ƊEE :



 1. Hol puccu ɓurngu anndeede e



 pucci Lat Joor waɗɗotonoo ɗii ?



 2. Hol no ɓinngel puccu wi’etee ?



 3. Mbele mawɓe fof ina nganndi



 cosaan hono no taanoo Sala nii ?



 4. Hol ko miiji-ɗon e puccu mba’ngu



 no Maalaw nii ?


 Alhajji Umaar jibinaa ko jamma alkamiisa tawi lewru koorka ina tijjaa.



 O jibinaa ko e wuro wi’eteengo Alwaar, heedngo sara Gede wuro, e nder falnde Podoor.



 Wuro Alwaar ngoo woni ko e suuperefektiir Gamaaji Saare, ina tolnondiri e Njum.



 Baaba makko ina wi’etenoo Saydu Usumaan Muttaar Hammaat Sammba, ko Ceerno mawɗo wonnoo. Neene makko wi’etenoo ko Sokna Aadama Ayse, to bannge baaba makko, ko o ɓiɗɗo nayaɓo.




 Alhajji Umaar Taal


 To sara wuro Alwaar ngoo ina waɗnoo caa ɗ ngol biyeteengol Jeejelol baɗnongol ndiyam kaaɗɗam.



 Oon ñande, waɗi huunde teskinnde no



 feewi sabu ndiyam caa ɗ ngol heelɗu, ranwi,



 ɗam weli yarde.



 Lewru koorka yi’aama, ɗum firti ko so weetii, yimɓe ko fotɓe dawrude koorka.



 Kejjaaje ndefaama, gure taariiɗe ɗee fof mbaaldii, so pinii ko dawrooɓe koorka.



 Nde yahnoo haa jamma jenngi, yimɓe coorii e gure ina mbi’a : ummee kejjo-ɗee hoorooɓe.



 So yahii haa ɓooyii, ɓe mbi’a kadi ‘‘ u mmee kejjo-ɗee yimɓe hoorooɓe,



 waktu oo heedii.



 Caggal nde yimɓe ɓee kaljiti hejjaade,



 ko ndeen woni nde Sayku wayritii muynude.




 Sokna Aadama ɓiyum Ayse noon teskiima gila kejjaari ɓiyum oo wayritii muynude, ɗum jaaki ɗum.



 Ndeen o teskiima ɗum, o haalani baaba mum Sayku Umaar teskuya makko e tiggu oo.



 O holliti ɗum wonde ko tiggu oo muynaani koo ina tunndi hoore makko no feewi.



 Sokna Aadama noon ronki jooɗaade, felliti nawde mo e seeremɓe mbele ina ƴeewana mo.




 Kala ceerno mo o nawi mo, oon ƴeewa haa tampa, kono alaa ko yi’ata.



 Nde naange fiyɓoo mbuuɗu, yimɓe hoornooɓe ɓee ɓadinaama ndiyam, ina cabbii mutirɗe naange.



 Nde naange mutnoo tan, yimɓe hoornooɓe ɓadinaa ndiyam ina ɗaminii taƴde.



 Ɗoon noon Aadama Asyse lawƴi enɗi mum haa laaɓi, salligii, totti mo enndu, o muyni.



 Ndeen tan tiggu oo wonii e muynude, ko ɗoon hakkille yummiraaɗo oo fuɗɗii artude.



 Caggal nde tiggu oo muyni haa haljiti, yummiraaɗo oo fa’i to Ceerno Saydu.



 Ndeen o yettiima Ceerno Saydu, o wi’i : miin dee, mi jibinii ko ɓuri mi doole.



 Ceerno Saydu wi’-mo : Hol ko ɗum woni ?




 Sokna Aadama Ayse jaabtii mo : ndeke ɓiy am oo ko o koornooɗo.



 Ɗoon noon tan hakkille Ceerno Saydu miijii won ko Elimaan Dimat wi’noo mo.



 O naati nder suudu, o dogani wakannde makko, o yaltini toon ɓataake oon winndunoo mo.



 O yaltini ɓataake oo, o janngi haa o gayni, o wi’i : Sokna Aadama !




 Oon jaabtii, wi’ mo : naam Ceerno Saydu !



 O wi’i : oo ɗoo ɓataake mo njogii mi e junngo am, umminoo ko e Elimaan Dimat.



 O wi’iino mi wonde maa mi dañ ɓiɗɗo gorko jogorɗo wonde joom innde, keewɗo ganndal.



 Njiɗ- mi wi’de tan ko yo a waɗtu e ɓiye oo hakille no feewi.



 Nde yahnoo haa yimɓe ɓee fof keɓdi kabaaru oo, gooto fof waɗti heen hakkille.



 Hankadi yimɓe natti ƴeewde mutgol naange, kedditii tan haa tiggu oo muyna.



 Sukaaɓe mbaɗti neleede yo ƴeewoy so tiggu oo muynii mbele kamɓe ne ɓe taƴa.



 Nde yahnoo haa ɓooyi, yimɓe ɓee mbaɗti tan e sabbaade e muynugol tiggu oo.




 Omo jogii noon mawniiko gooto bi’eteeɗo Alfaa Aamadu hono baaba mum Tijjaani Aamadu.



 Ngatamaare waali toɓde haa weeti, yimɓe pini, ngoni e yiiñcaade sabu ko fotɓe dawrude aawre.



 Almudɓe ƴettii jinndaaɗi mumen, ɓe ndawani kolongal maɓɓe bi’eteengal ngalanka.



 Sayku Umaar fa’i e Alfaa, o wi’i ɗum : deede, ɗal mi yahda e mon gese.




 Alfaa wi’mo : Umaar miñam, a waawaa yahde, ɗal tan min njaha gese sabu ina woɗɗi.



 O wi’i : so mi yahii, kala ko nji’-mi almuɓɓe ina mbaɗa, mi waɗira noon.



 Ɗoon tan Tooroodo yahdi e maɓɓe gese, Alfaa ina jabba, almudɓe kocci kore, gooto fof e gorol.



 Sayku Umaar nanngi gorol, ina aawa wullo diwa wullo, o woori noon haa juuti.



 Ndeke gooto e almudɓe hee yi’ii no o aawrata nii, tan noddi Alfaa yo ar ƴeewa.



 So tawii ko nii o aawirta, hay huunde en njogoraani soñoyde e ngesa baa.



 Ƴeew gorol ngol o aawatnoo ngol, tawaa ngoo ɗoo wullo ina aawaa, ngoya aawaaka.



 Alfaa wi’i : Umaar miñam, hoto aawat ndee ɗoo aawre, mbonnaa ngesa men.




 Kadi so tawii ko nii ngaawrataa, en keewataa gawri Umaar miñam, tiiɗno, aaw no moƴƴiri.



 Almudɓe njokki e aawre mumen, Sayku Umaar ne jokki aawre mum ndeke almuudo yi’ii-mo.



 Almudɓe ɓee kadi nduttii, njahi, ndenndini mo e Alfaa mbele ina fiya mo.



 Ɓe mbi’i : Ceerno Alfaa, anndu Umaar fuɗɗitiima aawre mum bonnde ndee kadi.




 Ndeen noon woni nde Alfaa ruttii e makko, wi’mo : Umaar, aan aɗa tiiɗi hoore.



 Mi wi’ii ma hoto aaw ndee ɗoo aawre, a jaɓaani, tan Alfaa ƴetti loocol.



 Ndeen Alfaa huccini e makko loocol, Umaar dogi, ƴetti laawol maayo, Alfaa rewi e makko.



 Oon sahaa noon tawi ko maayo ngoo ko heewngo ndiyam haa tolnii fonngo e fonngo.



 Alfaa ina rewi e makko dartaaki, Sayku Umaar ne jokki laawol dartaaki haa yettii maayo.



 O yawti, omo doga, o dartaaki no dogoowo e leydi nii haa oya bannge.



 Alfaa heedti oo gaa bannge ina suumi junngo e hunuko sabu ko kaawaaɗo.



 O jogii faayre mawnde haa o nelani baaba makko nde arata gese.




 Alfaa ƴetti almuudo gooto neli ɗum to baaba makko sabu Umaar holli mo kaawis.



 Almuudo oo yaaɓani wuro haa yettii galle, o tawi Ceerno Saydu na jooɗii.



 - O wi’i : maama Ceerno



 - O wi’i mo : naam



 - Ceerno Alfaa wi’i : yo a ar gese sabu



 Umaar miñum holli ɗum kaawis.



 - kanko baaba oo o wi’i : hol kaawɗe Umaar holli toon Alfaa hannde ?




 Almuudo wi’i : ɗum kam ceerno ko maa ngaraa tan nji’ra gite maa.



 Ceerno Saydu haftii ina weelnii kurus e junngo, hunuko ina yeboo, jabe ina caama.



 Ndeen o yettiima gese, Alfaa falii mo, o wi’: ko aan noddi mi



 Alfaa jaabtii wi’ mo: nganndaa koy baaba Umaar hollii kam hannde kaawɗe.



 O wonnoo ko e aawde, aawre bonnde, ƴettu mi loocol yiɗde hulɓinde mo.



 Ndeen mi huccii e makko, tan Umaar dogi, dartaaki haa o ɓadi maayo.




 Miɗo sikka maa o darto, kono o yawti no gonɗo e leydi nii.



 Caggal nde Alfaa fillanii baaba oo, Ceerno Saydu wi’i : Ooy Umaar, ar ! hay gooto fiyataama.



 Tan Umaar rewti e maayo ina jayloo no jahoowo e dow leydi nii.



 Ndeen o yettiima, o marɓorii noon e Ceerno Saydu, o wi’i ɗum Taal.




 - Eeh Umaar, aan kam ko ɗee golle ngoni ?



 - Umaar wi’i : wonaa ko Alfaa hulɓini mi.



 - O wi’ mo Umaar am



 O wi’ mo : naam, baaba



 - Ceerno Saydu wi’ mo : baaba, mooftu haa mawnaa, jooni ko a suka tawo.



 Jooni noon hol ko renndin maa e Alfaa ?



 - Miin no ngaawirat mi nii ko miin anndi sabaabu mum tawi kanko o anndaa.



 Ndeen aawre noon, Alfaa anndaa hol ko saabii miɗo aawra noon.




 Yanti heen kadi, almudɓe njahi ndenndini min mbele omo fiya mi.



 - Umaar aɗa anndi kay so a aawii ndee ɗoo aawre, a bonnat ngesa.



 Ngaawaa ngoo ɗoo wullo, ngoppaa ngoya wullo, ɗum moƴƴaani e ngesa.



 - So a yi’ii miɗo aawa ndee ɗoo aawre ko wonko saabii ɗum.



 Jooni, baabaa so a yiɗii mi hollu maa ko addani mi aawrude noon.




 Ɓe naati e nder ngesa, ɓe tawa ngoo ina aawaa kono rewngo heen ngoo aawaaka.






 O wi’a so mi aawii ngo, na’i ñaamaoytu gawri maggal, etee miin mi aawantaa na’i.



 Ɓe ngari kadi e woɗngo, o wi’a so ngoo wonata ko piice baaɗi tee kanko o remantaa ɗi.



 Ɓe ngari e wullo woɗngo, o wi’i: ngoo ɗoo, gawri mum yantat e sadak maayɗo.



 Ndeen woni nde baabiraaɗo oo jaggi e junngo makko, wi’i mo : ɗaccu ko kaalataa koo.



 Baabiraaɗo oo hucciti e Alfaa mawniiko, wi’i ɗum : Alfaa, reeno Umaar.



 Jooni kay heddii, ko mi halfinii ma Umaar miñe.




 Caggal ɗum baabiraaɗo felliti naatnoyde mo jaŋde.



 Toon ne, Umaar holli kaawis ɓurɗo mo o holliri Alfaa mawniiko.



 So ɓe njanngi haa ɓe ɓaari, ɓe njahat teenoyde leɗɗe ɗe ɓe njanngirta jamma.



 So almudɓe njahii, Umaar naatta e nder suudu, leloo haa ɓe ngarta teenol.



 So almudɓe ɓee naattii galle tan kadi mbaɗa no mbaɗatnoo, so renndinde mo e Ceerno.




 Ceerno ari yiɗde humpitaade haala almudɓe kaa, wi’i : gooto kala yo ƴettu waare mum.



 Almuudo fof dogana waare mum leɗɗe, heddoo toon waare wootere tawa ko nde Umaar.



 Ndeen Umaar woni ɗoon ko foti wonde, ɓami laawol yahde juuroyaade Nelaaɗo.



 Nde o ƴetti laawol ngol ndee tawi ko omo yahra e duuɓi noogaas e tati.



 E nder laawol ngol, o heɓiino reɗɗaade hakkunde leydi Keer, Makka e Seerisalaam.



 O ɓuri ɓooyde e diiwaan oon fof noon ko Madiina sabu o waɗii ɗoon duuɓi.



 E nder gongol makko Madiina ngol, o heɓiino ɓeydude ɗoon ganndal makko arab.




 Ko e nder njillu makko Makka nguu ;



 o heɓi anndondirde e Kaliifa Seek Muhammet Algaali.



 Oon noon ko almuudo Ahmad At Tijjaani mo nganndu-ɗaa, duñcii mo e ko heewi.



 Ko Ceerno makko oo ɗoon totti mo lefol kaliifa almudɓe tijjaani’en.



 Ko caggal nde o heɓi ngol lefol, o ƴettiti laawol faade Sudaŋ.



 Nde o ummitii toon, o rewi ko Nijeriyaa, Mali, Gine haa o yettitii Fuuta Tooros.




 Kono nde tawnoo o woniraano jooɗaade Fuuta, Umaar ƴettit laawol goɗngol faade hirnaange.



 Ko ina tolnoo e duuɓi sappo e jeetati, Umaar waɗi ɗumen ɗanngal.



 E yahdu makko Hamdallaahi, to diiwaan Niseer, o hawrunoo e Aamadu Seeku, laamɗo Maasina.



 Caggal ɗum o woni Sokoto lebbi seeɗa hade makko yawtude galle Mohammed Belloo.



 Ko ndeen woni nde oon o ƴetti ɓiyum debbo rokki mo ɗum cuddiiɗo.



 Wonnoo jaɓɓal Sayku Umaar fof ko sarde diine e semmbinde laawol tijjaani ngol.



 Nde o wirnotoo e haayre Degemmbere ndee, tawi ko o ko darnii jaale lomtotooɗe mo.



 NAAMNE ƊEE :



 1. Hol wuro Sayku Umaar jibinaa ?



 2. Hol ko addannoo mo dawde gese ?



 3. Hol lefol ngol o fiilaa ?



 4. Hol ko njanngu-ɗon e winndannde



 Sayku Umaar ndee ?


 Njimmbat Mbooc ko ɓiy laamɗo Waalo, debbo baawɗo worɓe, ko o nuunɗuɗo, jambaaro o wonnoo.



 Omo mawniranoo ko heewi, ko wa’i no ganndal, nuunɗal e waawande hoore mum.



 Ina waɗnoo rewɓe rimɓe e watulaaɓe satinooɓe mo.



 Ɓoornungal maɓɓe ko gootal : comci maɓɓe ina ndaasoo e leydi, ɓe pawndirtuno gude ɓurndirɗe.




 Njimmbat Mbooc


 Kamɓe kadi noon, eɓe keewnoo tuppaade toni e sokaade ɗakkudi maɓɓe haa ɓawla.



 So ɓe tuppotonoo, ɓe ɓurnoo heewde huutoraade fof ko pimpudi.



 Ko jubbi karwaas ɓe keewnoo mooraade, ɓe cacca heen kootone karaañe keewɗe e libidoor.



 Eɓe keewnoo fiilaade misoraaji daɓɓi cuurdooji hoore kono kadi tawa ina feññina libidoor oo.



 Eɓe piilatnoo kadi kootone mawɗe e noppi maɓɓe.



 To ɓoornungal, ɓe pawndirtunoo ko kamisa e wutte potorɗo, ɓe piiloo temmbe semmbe.



 Eɓe keewnoo kadi ɓoornaade cakka ndowla e daaɗe maɓɓe.




 So ɓe ngasniino, eɓe keewnoo kadi wuufde jardugal, nanndita e tuppo ngoo.



 ç ina joginoo watulaaɓe ɗiɗo heewnooɓe daraade ina mbifa mo.



 Omo heewnoo ɓoornaade jawe mawɗe e juuɗe e koyɗe fof.



 Omo heewnoo fuuɗeede juuɗe e koyɗe makko haa ɓawla kurum.



 Omo heewnoo fiilaade misoor juutɗo haa o nanndita e siñaara.




 Kala nde o ɓoorninoo haa o gasnii, o mojotono wudere mawnde tawa ko yooɗnde.



 Omo heewnoo ɓoornaade paɗe mukke nilkooje.



 Laamɗo Njimmbat Mbooc ina heewnoo jogaade loocol ñeñangol haa yooɗi.



 Ko joom konngol o wonnoo, tee pinanɗo jokkondiral hakkunde mum e yimɓe.




 Ko moƴƴere o jogitinoo e kala jotondiral makko e yimɓe ɓee.



 Ko laamɗo moƴƴo o wonnoo noon.



 Omo heewnoo huufde pelle ɗe o heewnoo neldude ɗumen e sahaa e sahaa kala koppereeje keewɗe.



 Ko ina tolnotonoo e teemedde njoyo debbo ina njooɗotonoo ina mawnina tawa omo taƴna.



 Ko kaliifa mawɗo o wonnoo.




 O laamorii leydi makko ko hono persidaa nii, omo reennoo leydi men Senegaal ndii.



 Omo Suɓotonoo hay worɓe, o halfina ɗumen konngi Laamɗo Waalo.



 Ko jaambaaro debbo o wonnoo sabu kanko suɓotonoo worɓe omo liggana ɗumen.



 Omo ittatnoo ɓe kadi so tawii golle ɗee moƴƴaani no feewi.



 Ko kanko tan joginoo hattan fiilde e ittude kalifaaɓe.



 Kala mo o fiili e dow teddungal tan heewi wonde.




 Yimɓe leydi makko nguurnoo tan ko e dow neema.



 Demal ngal ina heewnoo moƴƴude no feewi haa wuro ngoo ɓamtoo.



 Kala coggoowo umminooɗo leydi ngoɗndi, so rewii e nder leydi makko ina yoɓannoo mo kaalis keewɗo.



 Ko neɗɗo mo yimɓe fof korminoo, wonaa debbo, wonaa mawɗo, walla suka koɗɗo e leydi ndii alaa noon ko haali arani.



 Alaa fof fannu mo neɗɗo ina yaworoo mo.




 Ko Debbo ganndunooɗo neɗɗo no feewi, keewɗo masaalahaa hakkunde mum e laamɓe hoɗdiiɓe mum.



 Laamɗo rewo oo, hono Emiir Mohammet Elhabiibu, resiino mo.



 E nder ngal dewgal o dañiino heen ɓiɗɗo.



 Laamɗo Njimmbat Mbooc ko ko nehnoo ɓiɓɓe mum e jaambaraagal e moƴƴere.



 Omo heewnoo ɓoornaade comci jooɗɗi, tee kadi ɓoorna sukaaɓe mum ɓoornungal timmungal.




 Lati koloñ uurɗo o heewnoo wisaade.



 Ko debbo jooɗɗo o wonnoo haa tuubakooɓe ɓee mbaɗti natde mo.



 Ɓiɓɓe makko fof ina njiɗnoo mo no feewi



 Ko e leece jooɗɗe o heewnoo jooɗaade, watulaaɓe ina mbifira mo taafiyaaji.



 Taafiyaaji ɗii ko mawɗi ngonatnoo, tee njaaja kadi, mbaɗa loocol juutngol tawa ina mema leydi.




 Ko jawe kaŋŋe jooɗɗe coɗaaɗe ñaaƴe o heewnoo ɓoornaade tawa omo waɗdi heen cakkaaji jooɗɗi.



 Ko paɗe ñootiraaɗe jamɗe kaŋŋe o heewnoo ɓoornaade.



 E nder suudu makko ko bakane jooɗɗe pawndiraa ɗoon.



 Ko mbertateeri woluur e sateŋ e leece jooɗɗe pawetenoo ɗoon.



 So a yahiino galle Laamɗo Njimmbat Mbooc, nji’aa toon caaleeje kaawniiɗe e leece cañiraaɗe ñaaƴe haa heewi.




 Galle laamɗo fittete haa laaɓa, leydi ndii seɗee haa ɗaata.



 Galle Laamɗo Njimmbat Mbooc ina waɗnoo kaake jooɗɗe ɗe o yi’ataa hay bannge gooto.



 Galle oo ina yaaji, etee ina waɗnoo kees e dingiral jaajngal baɗngal leɗɗe.



 Maa o yi’ toon pucci mawɗi, keewɗi, jooɗɗi e pucci ɓoornaaɗi comci pucci.



 So a waɗɗiima e dow puccu nguu ngonataa tan ko e liiƴaade.




 Galle Laamɗo ina waɗi geddu na’i, geddu baali, gertooɗe e be’i jonɗi.



 So a naatii e nder ngesa Laamɗo, ko ba mawba, ina waɗi gawri, gerte, ñebbe e makka.



 Maa yi’ heen kadi leɗɗe ñaameteeɗe ko wa’i no maango, guyaab, awokaa, garanaat.



 Ko e booluuji mawɗi ñaametee wondude e pom, e reeseŋ, ciiri goɗɗi ñaamanteeri.



 So a jooɗiima e nder galle Laamɗo oo mba’ataa ko no gonɗo e aljanna nii.




 Ko ko yooɗi tan nji’ataa ɗoon, ko ko weli tan ñaamataa.



 Laam ɗ o Njimmbat Mbooc na jogii hoɗanooɓe ɗum, jooɗotooɓe e leece tawa ina ngaskinira mo ho ɗ du.



 Tufam mbaɗaɗam suukara tan njarata haa reedu maa heewa.



 So a yahii nder defirdu Laamɗo, ko kaake keewɗe tawataa ɗoon.



 Dental ngal maa ñaam haa haara, njara haa ɗomɗita.




 E nder galle Laamɗo hay gooto miijotaako dukdeede ɗoon, alaa ko haali noon haɓeede, ko haala mbelka tan nanataa.



 Ko nehdi e teddungal tan nji’ataa ɗoon, e haala, yahdu e jonnde.



 Ko seese haaldetee walla yahretee e kala baawɗo wonde fof.



 Laamɗo Njimmbat Mbooc ine joginoo mbaawka hokkude debbo gorko, ko ko o heewi waɗde.



 Ko o debbo dee, kono no worɓe taƴnirta nii ko noon o taƴnirta.




 Laamɗo Njimmbat Mbooc ina joginoo jikkuuji moƴƴi.



 ɗuum tagi haa jooni yimɓe ɓee ina ciiftora mo.



 O hollirii teddugnal e jaambaraagal ngal hay debbo ina waawi ngal jogaade.



 Ko jogogal moƴƴal o jogorinoo Waalo haa kala nannooɗo ɗum yiɗa mo.



 Omo renndinnoo njooɗndam e kiram,



 nehdi e udditaade.



 Omo renndinnoo njooɗndam e kiram,



 nehdi e udditaade.




 Njimmbat Mbooc nehiino sukaaɓe Waalo ɓee, o jannginii ɓe nehdi e newaare, sutura e jaamborinde.



 Ɓe nganndii ko e moƴƴere ngummi-ɗen, tee kadi ko heen kootaten.



 Sukaaɓe Waalo mbaawii heɓtinde e seerndude.



 Eɓe mbaɗdi heen pellital e almudaagal.




 Dewgal Laamɗo Njimmbat Mbooc e Laamɗo Mohammet Abiibu mawniino : laamɗo oo hokkiino mo jiyaaɓe teemedere.



 O ɓeydiino heen kadi nayi temedere.



 O hokkii mo kadi gelooɗi teemdere.



 O ɓeydi heen kadi pucci teemedere.



 O ɓeydi heen baali teemedere.




 Hakkunde makko e tuubakooɓe ɓee o fawi ɗum ko e mbaadi laaɓtundi.



 Omo winndatnoo lempoo tuubaako oo e dow njeeygu tuubaako oo yeeyatnoo ummotonoondi caggal leydi.



 Laamɗo Njimmbat Mbooc ko laamɗo nuunɗuɗo wonnoo.



 O wi’atnoo ko kala ko laaɓaani yo laɓɓine haa laaɓa.



 Omo waɗtatnoo e laawol kala baɗɗo ko alaa e laawol.




 Omo yurmotonoo yimɓe toppittonooɓe mo ɓee.



 Gooto heɓa hakke mum e fotde mum,



 reena ɗum.



 Ko teeyre e jantingol ngonnoo jikkuuji Laamɗo Njimmbat Mbooc.



 Njooɗndam makko dilliniino ɓiɓɓe soknaaɓe.



 Laamɗo Njimmbat Mbooc ko neɗɗo jiɗnooɗo hoore mum wonnoo.




 Senegaal wontaa yejjitde mo haa faw.



 Golle makko ngontaa ñifde haa abada.



 Ko e makko renndo ngoo tuugnotoo.



 Ko o woyndu ndu horataa haa faw.



 Moƴƴere, timmal e dokko ngonnoo mantooje makko.



 NAAMNE ƊEE :



 1. Hol gonɗo Njimmbat Mbooc ?



 2. Hol ko Njimmbat Mbooc fawnoo



 tuubakooɓe ɓee ?



 3. Hol no nji’ru-ɗaa Njimmbat Mbooc ?



 4. Sinno ko aan wonnoo ɓiy Laamɗo



 Waalo, hol ko mbaɗataa ?


 Leydi men Senegaal ɓooyii dañde jaambareeɓe rewɓe e worɓe.



 Ɓeen jaambareeɓe teskanooma e golle sabu yiɗde leydi maɓɓe.



 Ko ɓooynooɓe salaade, mbele aada e cosaan men ina ñiiɓa.



 E ɓeen jaambareeɓe maa en cuɓo heen hannde debbo gooto.



 Oon debbo holliriino hoore mum e jaŋde.



 Omo teskanoo e nder leydi hee haa caggal leydi.



 Karolin Fay




 Oon woni Karolin Fay



 Karolin, ko Siin o jibinaa e wuro wi’eteengo Funjuñ, e hitaande 1923.



 Ko ɓiy Luwi Jeen Fay e Waalo-waalo biyeteeɗo Faatim Joob, jeyaaɗo e ɓesngu Maañ Joob Mbaaco.



 Baaba makko liggotonoo ko e kaalis.




 Omo jeyanoo e darnunooɓe lannda politik bi’etenooɗo esefiyoo (SFIO).



 O wondunoo ko e Seŋoor e Mammadou Jah’en.



 Oon lannda SFIO jibini hannde lannda sosiyaaliste.



 Waɗde Karolin ko pinanɗo politik e janngude e nder galle mum.



 O wonnoo ko suka jaawɗo gooŋɗinde hoore mum sagata.




 Omo anndunoo no feewi ko o yiɗnoo e ko yiɗannoo koreeji makko ; haa teeŋti e rewɓe nokku makko ɓe nganndu-ɗaa nguurnoo ko e tampere mawnde.



 Wonii ko tampere dewle maɓɓe walla tampere baasal.



 Ko ɓe tampunooɓe e golle galle muusɗe kañum e golle goɗɗe.



 Ko ɗuum Karolin yi’noo, haa jogii njurum mawɗo e kooreeji mum.



 O anndi omo foti janngude haa o waawa wallude ɓe.




 Ko nde o dañi duuɓi jeeɗiɗi, baaba makko naatni mo lekkol.



 Omo jannga no feewi, omo daɗa giƴiraaɓe makko rewɓe e worɓe.



 Musee makko yiɗiino mo no feewi sabu tiiɗnaare e pellital ngal o joginoo e jaŋde.



 Musee makko wi’ii ngel ɗoo cukalel maa barkinoy janngo.




 O waajotono nii elewaaji goɗɗi ɗii yo mba’ no makko nii.



 Karolin wonti cukalel ñemmbeteengel e lekkol hee.



 Jaŋde makko, bonnanaani mo hay huunde e golle makko debbo.



 So o jippiima, o wallat yumma makko e golle galle.



 So yumma makko huɓɓii duɗal, ko kanko wifata ngal.



 Ko kanko lawƴata woon kaake, o fitta hakkunde galle ko o waawi.



 Yumma makko wona e jannginde mo ndefu e no galle laaɓirta.



 O aynat kadi ndammiri hono giƴiraaɓe makko nii.





 Ko nde o gayni duɗe les ɗee, o yahi Ndakaaru.



 Omo jannga e lekkol bi’eteeɗo Berte Moobeer, gontuɗo hannde Albeer Saaro.



 Karolin janngii toon duuɓi nayi haa joyi.



 Nde o joofni, o yahi kawgel heblooɓe jannginooɓe.



 O holliri toon kadi jaambaraagal timmungal.



 O ardii, o daɗi giƴiraaɓe makko fof.


 O tottaa raay jannginoowo, o nawaa Luga.



 O woni toon ko juuti, o nawaa Fuuta,



 o ummii Fuuta, o addaa Cees.



 O ittaa kadi Cees, o nawaa Mbuur.



 O waɗaa ɗoon gardiiɗo lekkol gooto sabu karallaagal makko.



 Omo jeyaa e debbo ɓaleejo gadiiɗo ardineede lekkol e Senegaal.




 Ko toon o anndondiri e joom galle makko Demmba Joob, e hitaande 1951.



 O woni jannginoowo no makko.



 Ɓe ngondi kamɓe ɗiɗo, ɓe ndenndi golle



 e yiɗde wootere e politik.



 Jaambaraagal maɓɓe heptinaa no feewi



 e laamu.



 Ɓe totti heen geɗel kala hakke mum, woni janngingol ngol e politik oo.




 Muusii no feewi e Karolin, golle galle e liggeey makko o nawdi.



 O waɗdi heen pellital makko.



 Persidaa gardinooɗo lannda oo, yurmii mo no feewi e ko o nawdi koo.



 O yaltini mo e duɗe ɗee.



 O nawi mo e dowri ndii omo liggoo, mbele o ɓura waawde wallude rewɓe ɓee.



 Ko ɗuum waɗi mo waawde naatde no moƴƴi e politik hee.




 O sosi fedde rewɓe wi’eteende dental ɓamtaare rewɓe Senegaal.



 Omo liggoo haa o heɓtinaa heen no feewi.



 Ko ɗuum waɗi o waɗaa depitee to asammbele.



 Karolin woni debbo gadiiɗo wonde depitee ɗoo e Senegaal.



 Omo jeyaa e suɓaaɓe yo mbinndu deftere ngonka ɓesngu e hitaande 1964.




 Korolin darii darnde maantiniinde e geɗe rewɓe.



 Ko ɗuum waɗi mo jeyeede e fedde rewɓe Afirik.



 O iwi depitee, o waɗaa ministar.



 Omo toppitoo ko faati e jokkondiral e ballondiral e nder leydi ndii.



 Karolin gollii toon golle paayodinɗe.




 Seŋoor ɓeydani mo martaba, nawi mo sara ministar gardiiɗo gowernemaŋ oo.



 O itti mo toon, o waɗti mo ministar toppitiiɗo geɗe rewɓe tan.



 Ko tolnii e duuɓi sappo, joom suudu Demmba Joob ina waɗa heen ko waawi.



 O waɗii huunde fof, mbele yo rewɓe njaltu e baasal, ndaɗa e fitinaaji.Ɗuum addanii hannde rewɓe ɓee yahrude yeeso.




 Karolin yaawii faamde kala ko gorko waawi, debbo ina waawi ɗum.



 O wi’i kamɓe poti rip e jaŋde.



 O yaawii anndude rewɓe e worɓe potndanooka.



 O yi’i kadi lor e fitinaaji ɗi ɓe pawetee.



 Ko kanko walli ɓe haɓeede ngam ɓe mbayla nguurndam maɓɓe.



 O waɗi haa rewɓe mbaawi waɗdude



 e worɓe kawgel e duɗe ɗee.




 O waɗi duɗe bookoƴƴe, sukaaɓe ɓe cuwaa yontude naatde lekkol ina ndesndee ɗoon.



 Omo wallatnoo yummiraaɓe sukaaɓe ɓee e golle.



 O mahnoo ɗeen duɗe ko Garan Dakaar e Cees.



 Eɗe ngoodnoo kadi, Caanjem to Kaasamaas e Haayre Laaw to Fuuta.



 Ko Karolin wayli kadi ñalawma teddiniraaɗo rewɓe aduna oo fof.




 O waɗi ɗum jonte ɗiɗi teddinirteeɗe rewɓe Senegaal.



 Oon waylowaylo, o waɗi ɗum ko e hitaande 1972.



 O walli rewɓe wonɓe e gure teeru e dowri ndii dañde fooraas.



 Ndeen, rewɓe ɓee njahatno kilomeeteruuji, ina njiiloo ndiyam.



 E nder ñalawma, eɓe cokka, ɓe njerwoo, ɓe ndefa heen.



 O ƴeewani ɓe masiŋaaji unooji, o hoybini no feewi golle maɓɓe galle.




 O wallii rewɓe ɓee no feewi nde deftere “kod de laa famiiy” winndetee.



 O walli ɓe ko e dewle maɓɓe kañum e “nguurndam maɓɓe”.



 Karolin darii, walli ɓe e sosde pelle.



 Eɓe liggoo, baŋkeeji ina ñamla ɓe, ina mooftana ɓe kaalis.



 Ɓee ina liggoo e njeeygu, ɓee gaa ina ñoota.



 Ɓeya ngoni e goobu e goɗɗum e goɗɗum.




 O walli ɓe haa ɓe mbaɗti yahde cuuɗi cafrorɗi ƴeewtoyaade cellal ɓalli maɓɓe.



 Eɓe ƴeewtoo ɓalli maɓɓe, haa teeŋti so ɓe njontii jibinde.



 O waɗi nokkuuji jeeyeteeɗi leɗɗe e nder gure tokoose keewɗe.



 O wallii ɓe kadi haa ɓe mbaɗti yoɓeede alokaasiyoŋ familiyaal.



 O naatni ɓe e duɗe eɓe njannga ɗemɗe leydi maɓɓe, eɓe mbinnda heen sokla



 maɓɓe.



 O findini ɓe e nafoore loorde lekki.




 E tonngol tan, depitee Karolin waɗii ko waawi mbele ngonka rewɓe ina wayloo.



 O golliima ɗum ɗoo fof, kono haɗaani haa hannde caɗeele ɗee ina keddii.



 Sahaa eɓe tampinee e nder galleeji maɓɓe.



 Ina woodi haa hannde rewɓe tampinteeɓe e woppinteeɓe jaŋde.



 Ɓe ndokkee worɓe tawa wonaa e sagooji maɓɓe.



 Haa hannde, ɓe keɓaani leydi maɓɓe e goɗɗum e goɗɗum.




 Karolin yalti aduna ko ñalawma 29 Suliyee 1992 to Ndakaaru.



 O golliima golle paayodinɗe e leydi ndii, haa teeŋti e ngonka rewɓe.



 Golle karolin wa’i ko no toɓɓere diwliin



 e kaayiit.



 Haa hannde omo innee.



 Kala dental garngal ina waawi heen janngude.



 NAAMNE ƊEE :



 1. Hol no foti duuɓi Karolin dañnoo nde naatata lekkol ?



 2. Hol ko o liggotonoo ?



 3. Mbele Karolin ina joginoo ɓesngu ?



 4. Hol ko miiji-ɗaa e Karolin Fay ?

